### NN 34/2016 (18.4.2016.), Rješenje o privremenoj mjeri Agencije za zaštitu tržišnog natjecanja, klasa: UP/I 34-03/2015-01/045, urbroj: 580-10/76-2016-009 od 4. travnja 2016.

34 18.04.2016 Rješenje o privremenoj mjeri Agencije za zaštitu tržišnog natjecanja, klasa: UP/I 34-03/2015-01/045, urbroj: 580-10/76-2016-009 od 4. travnja 2016.

AGENCIJA ZA ZAŠTITU TRŽIŠNOG NATJECANJA

963

Agencija za zaštitu tržišnog natjecanja na temelju članka 30., članka 31., članka 51., članka 58. stavka 1. točke 10., u svezi s člancima 13. i 39. Zakona o zaštiti tržišnog natjecanja (»Narodne novine«, broj 79/09 i 80/13), u upravnom postupku utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja protiv poduzetnika Flora VTC d.o.o., sa sjedištem u Virovitici, Vukovarska ulica 5, zastupanog po Željku Iharošu, direktoru, po službenoj dužnosti, na temelju odluke Vijeća za zaštitu tržišnog natjecanja u sastavu: Mladen Cerovac, mag. iur., predsjednik Vijeća, Vesna Patrlj, dipl. iur., zamjenica predsjednika Vijeća, Denis Matić, dipl. iur., i mr. sc. Tatjana Peroković, članovi Vijeća, sa sjednice 11/2016., održane 4. travnja 2016., donosi

RJEŠENJE

O PRIVREMENOJ MJERI

1. Nalaže se poduzetniku Flora VTC d.o.o., sa sjedištem u Virovitici, Vukovarska ulica 5, da Cjenik pogrebnih usluga – Grad Virovitica od 23. studenoga 2015. privremeno stavi izvan snage u dijelu kojim se odobrava popust od 10% na cijenu usluga ukopa ako se u trgovini pogrebne opreme tog poduzetnika kupi oprema za ukop.

Rok izvršenja: bez odgode, a najkasnije u roku od 15 (petnaest) dana od dana dostave ovoga rješenja.

2. Nalaže se poduzetniku Flora VTC d.o.o., sa sjedištem u Virovitici, Vukovarska ulica 5, da prestane reklamirati popust od 10% na cijenu usluga ukopa ako se u trgovini pogrebne opreme tog poduzetnika kupi oprema za ukop, što podrazumijeva privremenu zabranu postavljanja, dijeljenja ili ostavljanja na vidljivim mjestima reklame takvog sadržaja odnosno uklanjanje s vidljivih mjesta svih postojećih plakata, letaka, podsjetnica i sl. koji sadrže takvu promociju.

Rok izvršenja: bez odgode, a najkasnije u roku od 15 (petnaest) dana od dana dostave ovoga rješenja.

3. Nalaže se poduzetniku Flora VTC d.o.o., sa sjedištem u Virovitici, Vukovarska ulica 5, da dokaz o ispunjenju naloga iz točke I. ovog rješenja dostavi Agenciji bez odgode, a najkasnije u roku od 5 (pet) dana po isteku roka iz točke I. ovog rješenja.

4. Privremena mjera iz točke I. i II. izreke ovoga rješenja određuje se na rok od 6 (šest) mjeseci od dana dostave ovog rješenja.

5. Ovo rješenje bit će objavljeno u »Narodnim novinama«.

Obrazloženje

I. Agencija za zaštitu tržišnog natjecanja (dalje: Agencija) zaprimila je 14. prosinca 2015., sukladno članku 37. Zakona o zaštiti tržišnog natjecanja (»Narodne novine«, broj 79/09 i 80/13; dalje: ZZTN), inicijativu poduzetnika koji je zatražio zaštitu identiteta (dalje: podnositelj inicijative), a kojemu zahtjevu je Agencija udovoljila, sukladno stavku 5. istog članka ZZTN-a, za pokretanje postupka utvrđivanja narušavanja tržišnog natjecanja protiv poduzetnika Flora VTC d.o.o., sa sjedištem u Virovitici, Vukovarska ulica 5, zastupanog po Željku Iharošu, direktoru (dalje: Flora).

Kako bi utvrdila postoje li u konkretnom slučaju uvjeti za pokretanje postupka po predmetnoj inicijativi, sukladno odredbi članka 39. ZZTN-a, a vezano uz članke 12. i 13. ZZTN-a, Agencija je na temelju odredbe članka 32. točke 1. a) i b) ZZTN-a dopisima od 8. siječnja 2016. i 8. veljače 2016. zatražila dopunu inicijative od podnositelja inicijative te očitovanje i relevantnu dokumentaciju od Flore, što je i zaprimila.

Činjenice koje je Agencija utvrdila tijekom navedenog prethodnog ispitivanja stanja na tržištu ukazuju na postojanje indicija da je Flora donošenjem Cjenika pogrebnih usluga – Grad Virovitica od 23. studenoga 2015., u dijelu kojim se odobrava popust od 10% na cijenu usluga ukopa ako se u trgovini pogrebne opreme tog poduzetnika kupi oprema za ukop, zlouporabila vladajući položaj na mjerodavnom tržištu pružanja usluga ukopa na grobljima na području grada Virovitice, s posljedicom narušavanja tržišnog natjecanja na tržištu prodaje pogrebne opreme i pogrebnih potrepština na području grada Virovitice, u smislu članka 13. ZZTN-a.

II. Slijedom tih saznanja, Agencija je na temelju odluke Vijeća za zaštitu tržišnog natjecanja sa sjednice 11/2016., održane 4. travnja 2016., zaključkom klase: UP/I 034-03/2015-01/045, urbroja: 580-10/76-2016-008, pokrenula postupak utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja protiv Flore, u smislu članka 38. stavaka 1. i 3. ZZTN-a te članka 39. ZZTN-a, a primjenom članaka 12. i 13. ZZTN-a.

U sklopu predmetnog upravnog postupka Agencija će prvenstveno analizirati Cjenik pogrebnih usluga – Grad Virovitica od 23. studenoga 2015., u dijelu kojim se odobrava popust od 10% na cijenu usluga ukopa ako se u trgovini pogrebne opreme tog poduzetnika kupi oprema za ukop te praksu poduzetnika Flora glede dodjeljivanja navedenog popusta, a kako bi se utvrdilo je li opisano postupanje Flore protivno članku 13. ZZTN-a koji propisuje da je zabranjena svaka zlouporaba vladajućeg položaja jednog ili više poduzetnika na mjerodavnom tržištu, a osobito:

1. izravno ili neizravno nametanje nepravednih kupovnih ili prodajnih cijena, odnosno drugih nepravednih trgovinskih uvjeta,

2. ograničavanje proizvodnje, tržišta ili tehnološkog razvitka na štetu potrošača,

3. primjena nejednakih uvjeta na istovrsne poslove s drugim poduzetnicima, čime ih se dovodi u nepovoljniji položaj u odnosu na konkurenciju,

4. uvjetovanje sklapanja ugovora pristankom drugih ugovornih strana na dodatne obveze, koje po svojoj prirodi ili običajima u trgovini nisu u izravnoj vezi s predmetom tih ugovora

Navedeni je Cjenik stupio na snagu 23. studenoga 2015. Od navedenog datuma Flora vezuje pružanje usluga ukopa i prodaju pogrebne opreme i pogrebničkih potrepština, što bi moglo predstavljati zlouporabu vladajućeg položaja na tržištu pružanja usluga ukopa na grobljima na području grada Virovitice, u smislu članka 13. ZZTN-a, s posljedicom narušavanja tržišnog natjecanja na tržištu prodaje pogrebne opreme i pogrebnih potrepština na području grada Virovitice.

S obzirom na činjenicu da predmetni Cjenik nije ograničenog trajanja, na opisani se način vrši pritisak na tržišne takmace koji već djeluju na vezanom tržištu odnosno onemogućava ravnopravan pristup konkurentima na tržištu prodaje pogrebne opreme i pogrebnih potrepština. Dakle, razvidno je kako učinci te odredbe nastupaju odmah i mijenjaju stanje na tržištu koje je vrijedilo do njenog stupanja na snagu.

Stoga je opisanim postupanjem Flore, odnosno stupanjem na snagu Cjenika, sa stajališta zaštite tržišnog natjecanja, nastupila opasnost nastanka značajne i nepopravljive štete, kako za takmace na tržištu prodaje pogrebne opreme i pogrebnih potrepština, tako i za opravdane interese krajnjih korisnika.

Sukladno članku 51. stavku 1. ZZTN-a, Agencija može pokrenuti postupak protiv određenog poduzetnika i donijeti rješenje o privremenoj mjeri u hitnim slučajevima kada postoji opasnost od značajne i nepopravljive štete za tržišno natjecanje, osobito u slučajevima pojedinih radnji narušavanja tržišnog natjecanja.

Značajnost štete ogleda se u tome da Flora koristi propisom dobiveno javno ovlaštenje na održavanje groblja i krematorija te upravljanja grobljem na način da vezuje uslugu ukopa za istovremenu uslugu prodaje pogrebne opreme i pogrebnih potrepština – tržišnu djelatnost, čime se konkurentima onemogućava jednak pristup potonjem tržištu.

Takva bi šteta mogla biti nepopravljiva jer se opisanim postupanjem komunalnog društva Flora, kojim se mijenja dotadašnje stanje na tržištu, ograničava konkurencija na način da prvo dolazi do negativnih učinaka za njegove tržišne takmace kojima se zatvara tržište, a posljedica zatvaranja tržišta i izbacivanja konkurenata s tržišta naknadno se negativno odražava na potrošače kroz izbor proizvoda u odnosu na cijenu i kvalitetu.

Osim toga, neprekinuta primjena takve odredbe mogla bi kod potrošača stvoriti uvjerenje da su ostali poduzetnici koji djeluju na tom tržištu manje konkurentni od Flore, iako to ne bi bilo izravno vezano uz cijenu ili kvalitetu proizvoda koje nude, a što bi kasnije bilo vrlo teško ispraviti.

III. Slijedom iznijetog, Vijeće za zaštitu tržišnog natjecanja, na sjednici 11/2016., održanoj 4. travnja 2016., donijelo je na temelju ovlasti iz članka 30. i članka 31. ZZTN-a, a sukladno članku 51. ZZTN-a, odluku o izricanju privremene mjere Flori te je odlučeno kao u točkama 1., 2. i 3. izreke ovoga rješenja.

Člankom 51. stavkom 2. ZZTN-a propisano je da rješenjem o privremenoj mjeri Agencija nalaže poduzetniku obustavu postupanja, ispunjenje posebnih uvjeta ili druge mjere potrebne za uklanjanje štetnog učinka narušavanja tržišnog natjecanja te trajanje mjera koje u pravilu ne smije biti dulje od šest mjeseci.

Slijedom iznijetog, odlučeno je kao u točki 4. izreke ovoga rješenja.

Odredbom članka 59. stavka 2. ZZTN-a, a u smislu članka 58. stavka 1. točke 10. istoga Zakona, rješenje Agencije objavljuje se u »Narodnim novinama«.

Slijedom iznijetog, odlučeno je kao u točki 5. izreke ovoga rješenja.

U slučaju da Flora ne postupi u skladu s ovim rješenjem, Agencija će, sukladno članku 61. točki 4. ZZTN-a, kazniti Floru upravno-kaznenom mjerom u iznosu do najviše 10% vrijednosti ukupnog prihoda koji je poduzetnik ostvario u posljednjoj godini za koju postoje zaključena godišnja financijska izvješća.

UPUTA O PRAVNOM LIJEKU

Protiv ovog rješenja nije dopuštena žalba, ali je dopušteno tužbom pokrenuti upravni spor pred Visokim upravnim sudom Republike Hrvatske.

Klasa: UP/I 034-03/2015-01/045

Urbroj: 580-10/76-2016-009

Zagreb, 4. travnja 2016.

Predsjednik Vijeća
za zaštitu tržišnog natjecanja
Mladen Cerovac, mag. iur., v. r.